MESTSKÉ ZASTUPITEĽSTVO MESTA T R N A V A

Materiál na zasadnutie MZ Číslo materiálu: 1 dňa 31.3.1998 

N Á V R H 

VZN č. ... o podmienkach státia vozidiel
na území mesta Trnava

Návrh predkladá: Návrh na uznesenie:
--------------- ------------------
Ing. Juraj Tibenský Mestské zastupiteľstvo mesto prednosta MsÚ Trnava Trnava po prerokovaní:

1. S c h v a ľ u j e 
a)	VZN č. .... o podmienkach státia vozidiel na území mesta Trnava

2.	U k l a d á MsÚ Trnava: 
zabezpečiť zverejnenie VZN spôsobom v mieste obvyklým T: 15.4.1998 

Návrh spracoval:
---------------
Ing. Milan Hába
referát dopravy a CH 

V Trnave dňa 17.3.1998 

D Ô V O D O V Á S P R Á V A ----------------------------- 

V roku 1994 MZ mesta Trnava na svojom zasadnutí dňa 24.2.1994 schválilo VZN č.51 o státí, parkovaní vozidiel, skladacích garážach a odstraňovaní vrakov na území mesta Trnava.
VZN bolo vypracované za účelom stanovenia podmienok pre vyhradenie parkovacích miest (ďalej len VPM) a osádzanie skladacích garáží (ďalej len OSG) a určenie poplatku za vyhradenie, ďalej usmernilo státie a parkovanie nákladných vozidiel a autobusov na území mesta a stanovilo spôsob odstraňovania vrakov vozidiel.
Prudký nárast počtu automobilov na území mesta, prechod k intenzívnemu využívaniu individuálnej automobilovej dopravy k preprave za aktivitami občanov a na druhej strane obmedzený a nedostatočný počet parkovacích miest na území mesta spôsobil, že občania začali v neúnosnej miere využívať možnosť, ktorú dáva VZN č.51 - vyhradzovanie si parkovacích miest a osádzanie skladacích garáží (nepriamo to súvisí aj s poplatkom, ktorý je v súčasnosti už veľmi nízky - za parkovacie miesto 1000 Sk/rok a za skladaciu garáž 1500 Sk/rok) .
Pri schvaľovaní VZN sa neočakával takýto vývoj IAD a s tým súvisiacej statickej dopravy. V súčasnosti je počet žiadateľov o VPM alebo o OSG omnoho väčší ako je kapacita parkovísk, čo sa prejavilo napr. na ul. Na hlinách.
Pretože žiadny zákon presne neurčuje podmienky kde môže byť miesto vyhradené, kto má nárok na takéto miesto alebo v akom vlastníckom vzťahu je k vozidlu, pre ktoré žiada VPM alebo OSG, môže tu vzniknúť akási nerovnoprávnosť, nesúlad s občianskym zákonníkom a zhoršenie medziľudských vzťahov, ak žiadateľovi nebude pridelené parkovacie miesto z dôvodu naplnenia kapacity, hoci má rovnaký nárok na miesto ako ten občan, ktorý už miesto vyhradené má. Ďalším problémom je, že občania, ktorí majú vyhradené miesto alebo osadenú garáž neprídu sami zaplatiť poplatok na ďalší rok, ale pracovníci referátu dopravy ich musia niekoľkokrát vyzývať, alebo v tom horšom prípade dávať odstraňovať dopravné značky a garáže.

- 2 - 

Osobitným problémom sú už spomínané garáže, ktoré zaberajú väčšiu plochu ako státie, čím uberajú na celkovom počte parkovacích miest. Pretože ich majitelia sa vo väčšine nestarajú o ich vzhľad, zostávajú na parkoviskách len anonymné kostry ku ktorým sa pri preverovaní nik nehlási ale pri snahe odstrániť ich sú vždy obsadené vozidlami. Niekoľkokrát opakovaný zámer riešenia neplatenia poplatkov za skladacie garáže ich odstránením stroskotal práve na tomto probléme.
Z vyššieuvádzaných skutočností vyplýva, že občania doslova zneužívajú možnosť, ktorú im dáva VZN č.51 (až na niektorých jedincov), čím pridávajú zbytočnú prácu pracovníkom MsÚ, ktorí v snahe zabezpečiť úlohy, vyplývajúce z VZN č.51 zostávajú v slepej uličke. Preto bolo vydávanie súhlasu na VPM a OSG v zmysle čl.3 ods.4 a čl.5 ods.2a VZN č.51 pozastavené a pripravená novelizácia VZN. K tomuto kroku bolo potrebné prispúpiť aj z dôvodu, že niektoré zákony uvádzané vo VZN už nie sú platné alebo sú novelizované.

Zmenu podmienok pre vyhradenie parkovacích miest a osádzanie skladacích garáží bolo možné riešiť rôznymi spôsobmi, avšak v prepracovanej VZN bol zvolený ten najprísnejší, ale aj najkorektnejší spôsob:
-	Súhlas na vyhradené parkovacie miesta na území mesta Trnava (okrem CMZ, kde platí VZN č.104) bude vydávaný iba osobám ťažko zdravotne alebo pohybovo postihnutým alebo občanom prepravujúcim takúto osobu, ktorí majú totožné bydlisko s takouto osobou a organizáciám pre služobné potreby /parkovanie zákazníkov alebo stránok/ na parkoviskách, ktoré nie sú využívané na parkovanie vozidiel občanov bývajúcich v blízkosti parkoviska.
-	Všetky doteraz vyhradené parkovacie miesta musia byť po uplynutí platnosti rozhodnutia, ktorým bol vydaný súhlas na vyhradenie parkovacieho miesta zrušené.
-	Súhlas na osádzanie skladacích garáží (plátených aj plechových) bude zrušený.

-	3 - 

-	Odstránenie jestvujúcich skladacích garáží bude realizované postupne v priebehu piatich rokov, začatím od tým, ku ktorým sa nehlási vlastník a ktoré už neplnia funkciu garáže alebo za ktoré ich vlasník nezaplatil poplatok až po garáže, ktoré boli odsúhlasené a osadené naposledy.
-	Poplatky za vyhradené parkovacie miesta a za garáže, ktoré ešte budú užívané, budú zvýšené. Pre nadobudnutie predstavy o výške poplatku uvádzame vyčíslenie "prenájmu 1 m2 na rok" pre vlastníka skladacej garáže - 4 500 Sk ročne za 13 m2 plochy = 346,15 Sk za m2 na rok, čo znamená 12,33 Sk na deň za možnosť užívať jedno parkovacie miesto, na ktoré i keď je miesto prázdne nemôže nik iný odstaviť svoje vozidlo. 

VZN je doplnená o niekoľko článkov, ktoré riešia problematiku spoplatneného parkovania aj mimo CMZ Trnava. Tieto články boli zapracované z dôvodu širšieho záberu prapracovanej VZN. Ak sa mesto Trnava rozhodne pre spoplatnenia parkoviska alebo zóny aj mimo CMZ, bude už pre tento účel pripravená VZN, ku ktorej sa iba dopracuje príloha.
Vo VZN je uvádzaných niekoľko dopravných značiek, označených len číslami podľa vyhl. 90/97 Z.z.. Pre získanie prehľadu uvádzame názvy týchto dopravných značiek:

D11a	- Parkovisko
D11b	- Parkovisko (kolmé alebo šikmé státie)
D11c	- Parkovisko (pozdĺžne státie)
D11d	- Parkovisko (státie na chodníku kolmé alebo šikmé)
D11e	- Parkovisko (státie na chodníku pozdĺžne)
D11f	- Parkovisko (čiastočné státie na chodníku kolmé alebo šikmé)
D11g	- Parkovisko (čiastočné státie na chodníku pozdĺžne)
D12	- Vyhradené parkovisko
D13	- Platené parkovisko
V10a	- Státie (pozdĺž okraja cesty)
V10b	- Státie (kolmo na okraj cesty)

-	4 -

V10c	- Vyhradené parkovisko
D56a	- Zóna s dopravným obmedzením
D56b	- Koniec zóny s dopravným obmedzením

Vydaním	nového VZN chceme zamedziť nežiaducím snahám vyhradenia si miesta za každú cenu a dosiahnuť rovnoprávny stav pre všetkých záujemcov o parkovanie. Zároveň budeme hľadať iné vhodné riešenie súčasného stavu statickej dopravy na území mesta Trnava. Veríme, že schválenie predloženej novely VZN bude prvým krokom k jeho riešeniu.

Vypracoval:	Ing. Hába
V	Trnave dňa 17.3.1998 

Mestské zastupiteľstvo mesta Trnava 

VŠEOBECNE ZÁVÄZNÉ NARIADENIE č. 111
o podmienkach státia vozidiel na území mesta Trnava 

Mestské zastupiteľstvo mesta Trnava vydáva podľa § 6 ods. 1 zákona SNR č.369/1990 Zb. o obecnom zriadení v znení neskorších predpisov, zákona SNR č.544/1990 Zb. o miestnych poplatkoch v znení neskorších predpisov, zákona NR SR č.315/1996 Z.z o premávke na pozemných komunikáciách, zákona č.135/1961 Zb. o pozemných komunikáciách v znení neskorších predpisov, vyhl.FMD č.35/1984 Zb., ktorou sa vykonáva zákon o pozemných komunikáciách, zákona SNR č.372/1990 Zb. o priestupkoch v znení neskorších predpisov, Občianskeho zákonníka č.40/1964 Zb. v znení neskorších predpisov toto Všeobecne záväzné nariadenie o podmienkach státia vozidiel na území mesta Trnava.

Článok	č.1 Úvodné ustanovenie 

1)	Toto Všeobecne záväzné nariadenie (ďalej len VZN) upravuje státie motorových vozidiel s výnimkou motocyklov, motocyklov s prívesným vozíkom a bicyklov s pomocným motorčekom /ďalej len vozidlo/ na miestnych komunikáciách a ich súčastiach a verejných priestranstvách na území mesta Trnava okrem zóny s dopravným obmedzením, vymedzenej vo VZN č.104/1997 o podmienkach státia v zóne s dopravným obmedzením na území CMZ Trnava.
2)	Miestne komunikácie sú pozemné komunikácie, ktoré sú súčasťou dopravného vybavenia sídelného útvaru alebo vytvárajú dopravné spojenie v jeho záujmovom území. Sú to všeobecne prístupné a užívané ulice, cesty a priestranstvá, ktoré slúžia miestnej doprave a sú zaradené do siete miestnych komunikácií.1)
3)	Súčasťami miestnych komunikácií sú aj priľahlé chodníky a verejné parkoviská.2)
4)	Státie vozidiel na miestnych komunikáciách je možné len na:
a)	miestach, kde to zákon č.315/1996 Z.z o premávke na pozemných komunikáciách povoľuje a nezakazuje
b)	parkovacom pruhu alebo parkovacom páse, pridruženom k miestnej komunikácii, ktorý môže byť označený zvislou dopravnou značkou D11a až D13 a vodorovným dopravným značením V10a - V10c.
5)	Státie vozidiel na súčastiach miestnych komunikácií je možné len na:
a)	verejných parkoviskách s organizovanou prevádzkou označených zvislou dopravnou značkou D11a až D13 s uvedením doby a spôsobu prevádzky pod dopravnou značkou a vodorovnými dopravnými značkami V10a až V10c.3)
b)	verejných parkoviskách s neorganizovanou prevádzkou označených zvislou dopravnou značkou D11a až D13 s uvedením doby a spôsobu parkovania pod dopravnou značkou a vodorovnými dopravnými značkami V10a až V10c.3)
c)	vyhradených parkovacích miestach označených zvislou dopravnou značkou D12 a vodorovnou dopravnou značkou V10d.3) 

-	2 - 

d)	verejných parkoviskách s neorganizovanou prevádzkou bez označenia dopravnými značkami
e)	ostatných verejných priestranstvách, ktoré spĺňajú požiadavky na státie a na ktorých státie nie je v rozpore s príslušnými právnymi normami a predpismi.
6)	Za parkoviská s organizovanou prevádzkou sa považujú tie parkoviská, kde prevádzka je upravená "Prevádzkovým poriadkom parkoviska" a parkovanie je usmerňované zariadeniami na to určenými (napr. závory) alebo priamo prevádzkovateľom.
7)	Parkoviská s neorganizovanou prevádzkou sú všetky parkoviská (okrem parkovísk uvádzaných v odseku 6 tohto článku), kde parkovanie je usmerňované len ustanoveniami zákona o premávke na pozemných komunikáciách alebo dopravnými značkami.
8)	Za údržbu, čistotu, prevádzkovanie, dopravné značenie a poriadok na parkoviskách zodpovedá fyzická alebo právnická osoba, ktorá má parkovisko v správe, prenájme alebo užívaní.
9)	Za státie vozidla na parkovisku s označením dopravnou značkou D12 a D13 sa platí poplatok. Výška platby za státie vozidla a parkovacie služby /ďalej len poplatok/ je uvedená v prílohe tohto nariadenia. Dokladom o zaplatení je parkovacia karta, parkovací lístok alebo písomné povolenie prevádzkovateľa.
10)	Na státie a parkovanie v centrálnej mestskej zóne sa vzťahuje VZN MZ mesta Trnava č.104/1997 o podmienkach státia v zóne s dopravným obmedzením na území CMZ Trnava.

Článok	č.2
Státie	vozidiel na verejných parkoviskách
s	organizovanou prevádzkou 

1)	Státie vozidiel na parkoviskách s organizovanou prevádzkou sa riadi "Prevádzkovým poriadkom parkoviska", ktorý vydá prevádzkovateľ a schváli mesto Trnava.
2)	Prevádzkový poriadok musí byť na parkovisku zverejnený na viditeľnom mieste a musí obsahovať:
a)	názov prevádzkovateľa
b)	vymedzenie doby organizovanej prevádzky parkoviska
c)	poplatky za parkovanie
d)	práva a povinnosti prevádzkovateľa
e)	práva a povinnosti užívateľa
3)	V prípade spoplatnenia parkovania na takomto parkovisku doklad s náležitosťami daňového dokladu vydá vodičovi vozidla poverený pracovník prevádzkovateľa pri odjazde vozidla z parkoviska. 

Článok	č.3
Státie	vozidiel na verejných parkoviskách
s	neorganizovanou prevádzkou

1)	Státie vozidiel na parkoviskách s neorganizovanou prevádzkou, ktoré nie sú označené dopravnými značkami alebo ozmačené len zvislými dopravnými značkami D11a - D11g sa riadi ustanoveniami zákona č.315/1996 Z.z. o premávke na pozemných komunikáciách.

-	3 - 

2)	V prípade, že parkovisko s neorganizovanou prevádzkou bude spoplatnené, musí byť označené zvislou dopravnou značkou D13 s uvedením doby spoplatnenia pod dopravnou značkou a vodorovnými dopravnými značkami V10a až V10c.
3)	Vozidlo, zaparkované na spoplatnenom parkovisku, musí mať za predným sklom vozidla na viditeľnom mieste umiestnený doklad o zaplatení poplatku za parkovanie.
4)	Dokladom o zaplatení poplatku môže byť:
a)	parkovací lístok vydaný parkovacím automatom
b)	parkovacia karta
5)	Parkovací lístok, zakúpený v parkovacom automate umožňuje parkovať na parkovisku, na ktorom bol zakúpený, po dobu vyznačenom na lístku.
6)	Parkovacie karty môžu byť rozdelené na:
a)	Prenosné, ktoré umožňujú stáť na voľnom parkovacom mieste vymedzeného parkoviska alebo parkovacej zóny bez časového obmedzenia jednému z vozidiel /najviac však šiestich/, pre ktoré bola karta vydaná, a to po dobu, vyznačenú na karte.
b)	Neprenosné, ktoré umožňujú stáť na voľnom parkovacom mieste vymedzeného parkoviska alebo parkovacej zóny bez časového obmedzenia vozidlu, ktorého ŠPZ alebo evidenčné číslo vozidla je na parkovacej karte vyznačené a ktorého je žiadateľ osobným vlastníkom, a to na ulici vyznačenej na parkovacej karte a po dobu vyznačenú na karte.
c)	Rezidentské pre obyvateľov mesta s trvalým alebo prechodným bydliskom v spoplatnenej zóne, ktoré umožňujú stáť na voľnom parkovacom mieste bez časového obmedzenia vozidlu, ktorého ŠPZ alebo evidenčné číslo vozidla je na tejto karte vyznačené a ktorého je žiadateľ vlastníkom, a to na ulici vyznačenej na parkovacej karte po dobu vyznačenú na karte. Pre jednu bytovú jednotku je možné vydať len jednu rezidentskú kartu.
d)	Jednorazové, ktoré umožňujú stáť na voľnom parkovacom mieste vymedzeného parkoviska alebo parkovacej zóny, ktorého výška poplatku za parkovanie na jednu hodinu je totožná s hodnotou karty a to max. jednu hodinu. Pri predpokladanej dlhšej dobe státia ako jednu hodinu je vodič povinný označiť primeraný počet kariet.
7)	Za státie vozidla mimo vymedzenú dobu sa poplatok neplatí. 

Článok	č.4
Vyhradené	parkovacie miesta 

1)	Vyhradené parkovacie miesta sú označené dopravnou značkou D12 s dodatkovou tabuľkou označujúcou osobu, organizáciu alebo vozidlo, pre ktoré je parkovacie miesto vyhradené a vodorovným dopravným značením V10d. Vyhradenie parkovacieho miesta si vyznačí žiadateľ na vlastné náklady predpísanou formou.
2)	Vyhradenie parkovacieho miesta sa považuje za užívanie verejného priestranstva v zmysle zákona č.544/1990 Zb. o miestnych poplatkoch v znení neskorších predpisov a platí sa zaň poplatok.
3)	Vyhradené parkovacie miesta sa na parkoviskách, parkovacích pruhoch alebo pásoch môžu zriadiť len pre:

-	4 - 

a)	osoby ťažko zdravotne alebo pohybovo postihnuté4) alebo pre občanov, prepravujúcich takúto osobu, ktorí majú totožné trvalé bydlisko s touto osobou.
b)	organizácie a úrady, a to len pre služobnú potrebu, okrem miest, ktoré nie sú využívané pre parkovanie vozidiel občanov trvale alebo prechodne bývajúcich v dostupnej vzdialenosti od tohto parkoviska.
c)	osadené skladacie garáže v zmysle článku č.5 tohto VZN
d)	nákladné vozidlá v zmysle článku č.6 tohto VZN
4)	Na vyhradených parkovacích miestach označených príslušnými dopravnými značkami je povolené iným vodičom zastavenie a státie, ktoré nepresiahne tri minúty a ktoré neohrozí ani neobmedzí vodičov vozidiel, pre ktoré je parkovisko vyhradené.
5)	Ponechanie cudzieho motorového vozidla (vozidlo bez vodiča) na vyhradenom parkovisku bez príslušného povolenia bude posudzované v zmysle §22 zákona č.372/1990 Zb. ako priestupok.
6)	Užívatelia vyhradených parkovacích miest na území mesta Trnava, ktorých súhlas na vyhradenie parkovacieho miesta stratil platnosť, sú povinní tieto miesta v zmysle rozhodnutia ktorým im bol vydaný súhlas uviesť do pôvodného stavu na vlastné náklady, t.z. odstrániť dopravnú značku a jej nosič a zatrieť ŠPZ alebo evidenčné číslo vozidla na ploche parkoviska. V prípade, že tak neurobia, odstránenie zabezpečí cestný správny orgán na náklady užívateľa.
7)	Pre vyhradenie parkovacích miest v centrálnej mestskej zóne Trnava platí VZN MZ mesta Trnava č.104/97.

Článok	č.5
Skladacie	garáže 

1)	Osádzanie skladacích garáží na verejných parkovacích plochách, resp. verejnom priestranstve na území mesta Trnava po nadobudnutí účinnosti tohto VZN je z a k á z a n é.
2)	Skladacie garáže, osadené na verejných parkovacích plochách, resp. verejnom priestranstve uvedenom v čl.1 ods.5 písm. b, d, e tohto VZN pred nadobudnutím účinnosti tohto VZN musia ich vlastníci odstrániť, a to nasledovne:
a)	v termíne do 31.7.1998 skladacie garáže, ktoré sú poškodené, nefunkčné a bez plachty
b)	v termíne do 31.7.1998 skladacie garáže, za ktoré ich vlastník v dobe od 31.7.1996 do 31.7.1997 nemal zaplatený poplatok v zmysle platných predpisov
c)	v termíne do 31.12.2001 skladacie garáže s plachtou, ktoré sú funkčné a nepoškodené a ich vlastníci mali v dobe od 31.7.1996 do 31.7.1997 zaplatený poplatok v zmysle platných predpisov
d)	v termíne do 31.12.2002 plechové skladacie garáže, ktoré boli schválené a ich vlastníci mali v dobe od 31.7.1996 do 31.7.1997 zapaltený poplatok v zmysle platných predpisov
3)	Za ponechanie skladacej garáže na verejných parkovacích plochách alebo verejnom priestranstve uvedenom v čl.1 ods.5 písm.b, d a e tohto VZN, ktorá spĺňa podmienky v zmysle čl.5 ods.2 písm.c a d tohto VZN musí jej vlastník zaplatiť poplatok podľa dodatku č.1 k tomuto VZN a označiť dopravnou značkou D12 

-	5 - 

s	dodatkovou tabuľkou s vyznačením ŠPZ alebo evidenčného čísla vozidla, na vlastné náklady žiadateľa predpísanou formou. 4) So skladacími garážami, ktoré neboli odstránené v termíne stanovenom v ods.2 tohto článku a ku ktorým sa majiteľ neprihlásil alebo ho nebolo možné zistiť, sa bude postupovať v zmysle Občianskeho zákonníka.

Článok	č.6
Státie	a parkovanie nákladných vozidiel 

1)	V čase od 20.00 hod. - do 6.00 hod. je státie a parkovanie na pozemných komunikáciách, parkoviskách a ostatných parkovacích plochách, resp. verejnom priestranstve na území mesta Trnava z a k á z a n é trojkolkám, štvorkolkám, autobusom, osobným automobilom špeciálnym, špeciálnym automobilom, ťahačom, prípojným vozidlám, traktorom, pracovným strojom a ostatným vozidlám členeným podľa §3 ods.1 vyhl.č.116/97 Z.z. o podmienkach premávky vozidiel na pozemných komunkáciách a prílohy č.1 k tejto vyhláške ani iným zariadeniam, upevneným na pojazdných podvozkoch (obytné prívesy, zábavné zariadenia - kolotoče).
2)	Zákaz státia vozidiel uvedených v čl.6 ods.1 je upravený zvislými dopravnými značkami D56a a D56b umiestnenými na všetkých komunikáciách, ktoré slúžia ako vjazd do mesta Trnava.
3)	Prevádzkovatelia nákladných vozidiel a autobusov so ŠPZ alebo evidenčným číslom okresu Trnava (resp. trvalým alebo prechodným pobytom v Trnave) sú povinní zabezpečiť si odstavovanie týchto vozidiel vo vlastných objektoch, priestoroch alebo si objekty, priestory na parkovanie
prenajať.
4)	Za účelom parkovania nákladných vozidiel a autobusov môžu byť na miestach schválených mestom Trnava vybudované alebo zriadené parkoviská pre tieto vozidlá označené dopravnou značkou "Parkovisko pre nákladné vozidlá a autobusy". Na takýchto parkoviskách je možné parkovanie aj v čase od 22.00 do 6.00 hod.
5)	Mesto Trnava môže v odôvodnených prípadoch, na základe osobitnej žiadosti, po prerokovaní s príslušným výborom mestskej časti a po dohode s OR PZ, Okresným dopravným inšpektorátom v Trnave povoliť fyzickej alebo právnickej osobe parkovanie nákladným vozidlom, autobusom a prípojným vozidlom na vopred stanovenom vyhradenom mieste na dobu určitú, za dohodnutých podmienok a za poplatok uvedený v prílohe č.1 tohto VZN.
5)	V odôvodnených prípadoch môže Mesto Trnava povolenie s okamžitou platnosťou zrušiť (hlavne pri nedodržaní zásad ochrany životného prostredia).
6)	Pre vozidlá, ktorým bolo vyhradené parkovacie miesto podľa ods.4 tohto článku uvedený čas zákazu parkovania a státia od 22.00 hod. - do 6.00 hod. neplatí.

-	6 - 

Článok č.7 Vraky vozidiel a ich odstraňovanie 

1)	Na miestnych komunikáciách a ich súčastiach, parkovacích plochách a ostatných verejných priestranstvách na území mesta Trnava je z a k á z a n é umiestňovať a ponechávať vraky vozidiel.
2)	Za vrak vozidla sa považuje každé vozidlo v zmysle vyhl. č.116/97 Z.z. o podmienkach premávky vozidiel na pozemných komunikáciách trvale vyradené z prevádzky a ktoré je bez pripevnenej štátnej poznávacej značky alebo tabuľky s evidenčným číslom alebo je bez čitateľného vyznačenia mena, priezviska a trvalého pobytu, alebo bez názvu a sídla držiteľa na viditeľnom mieste na jeho pravej strane s výnimkou dvojkolesových vozidiel.5)
3)	Ak sa na miestnej komunikácii, parkovisku alebo verejnom priestranstve nachádza vozidlo so ŠPZ alebo evidenčným číslom vozidla, ktoré však narušuje bezpečnosť cestnej premávky alebo životného prostredia /dlhodobo zaberá parkovisko, verejné priestranstvo/, Mestský úrad v Trnave v spolupráci s OR PZ, Okresným dopravným inšpektorátom v Trnave zistí držiteľa alebo prevádzkovateľa a upozorní ho, aby urobil nápravu /vozidlo opravil, spojazdnil alebo odstránil z verejného priestranstva/.
4)	Vlastník vozidla vyradeného z evidencie je povinný na vlastné náklady zabezpečiť odstránenie takého vozidla z miestnej komunikácie alebo iného verejného priestranstva do 30 dní odo dňa jeho vyradenia z evidencie. Ak to neurobí, zabezpečí odstránenie vozidla Mestský úrad v Trnave na náklady vlastníka vozidla.6)
5)	Mestský úrad v Trnave môže dať odstrániť vozidlo, ktoré je ponechané na miestnej komunikácii vrátane chodníka, na náklady jeho prevádzkovateľa /resp. držiteľa/, aj keď netvorí prekážku cestnej premávky, ak je
a)	ponechané na mieste, kde je pre takéto vozidlo zastavenie alebo státie zakázané, alebo
b)	bez pripevnenej ŠPZ alebo tabuľky s evidenčným číslom a ak podlieha evidenčnej povinnosti alebo je bez čitateľného vyznačenia mena, priezviska a trvalého bydliska, alebo bez názvu a sídla držiteľa na viditeľnom mieste na jeho pravej strane s výnimkou dvojkolesových vozidiel.7)
6)	Podnet na odstránenie vozidla môže podať fyzická alebo právnická osoba písomne, osobne alebo telefonicky na Mestský úrad v Trnave.
7)	Vozidlá a vraky, ktoré Mestský úrad odstráni z miestnej komunikácie alebo verejného priestranstva budú umiestnené v priestore určenom na tento účel.
8)	S nájdenými opustenými vrakmi, ku ktorým sa majiteľ neprihlásil alebo ho nebolo možné zistiť, sa bude po umiestnení v priestore určenom na tento účel, postupovať v zmysle Občianskeho zákonníka.

-	7 - 

Článok	č.8
Spoločné	ustanovenia 

1)	Služobné vozidlá orgánov Policajného zboru, Ministerstva obrany SR, Armády SR, Zboru väzenskej a justičnej stráže SR, Mestskej polície, zdravotníckej a záchrannej služby, požiarnych zborov a správcov inžinierskych sietí a komunikácií môžu pri plnení služobných úkonov stáť na parkoviskách uvedených v čl.1 okrem vyhradených parkovacích miest a v prípade spoplatnenia parkoviska aj bez použitia parkovacieho lístka alebo karty.
2)	Prevádzkovateľ môže prideliť primeraný počet státí pre vozidlá so symbolom označenia O1 - označenie vozidla prepravujúceho osobu ťažko zdravotne postihnutú alebo O2 - označenie vozidla prepravujúceho osobu ťažko pohybovo postihnutú.
3)	Vozidlá uvedené v odseku 2 tohto článku môžu pri plnom obsadení státí vyhradených pre tieto vozidlá stáť aj na ostatných parkoviskách okrem vyhradených parkovacích miest a v prípade spoplatnenia parkovania aj bez použitia parkovacieho lístka alebo karty.
4)	Prevádzkovateľ môže pre účely zásobovania vyznačiť na základe žiadosti miesta na zastavenie zásobovacích vozidiel, s využitím možnosti združenia miest pre viacerých účastníkov.
5)	Vyhradenie parkovacieho miesta povolí Mesto Trnava na základe žiadosti a po zaplatení príslušného poplatku, ktorý bude stanovený v prílohe tohto VZN.
6)	Parkovacie karty vydá prevádzkovateľ po zaplatení príslušného poplatku, ktorý bude stanovený v prílohe tohto VZN.
7)	Pracovník mestskej polície, Mestského úradu poverení kontrolnou činnosťou alebo prevádzkovateľ parkoviska má právo požiadať príslušníka Policajného zboru, aby použil technické prostriedky na zabránenie odjazdu vozidla stojaceho v rozpore s ustanoveniami zákona č.315/96 Z.z. o premávke na pozemných komunikáciách. O použití technického prostriedku na zabránenie odjazdu rozhodne príslušník Policajného zboru v zmysle zákona č.171/93 Z.z. o policajnom zbore.

Článok	č. 9
Sankcie 

1)	Kontrolu ustanovení tohto VZN môžu vykonávať príslušníci Policajného zboru, Mestská polícia a pracovníci Mestského úradu v Trnave, poverení kontrolnou činnosťou.
2)	Fyzická osoba, ktorá poruší ustanovenia tohto VZN, dopúšťa sa priestupku v správe, za ktorý jej možno uložiť pokutu do 1000,- Sk a v blokovom konaní do 500,- Sk.8)
3)	Právnickej osobe, ktorá poruší toto nariadenie, môže primátor mesta uložiť pokutu do 100 000 Sk.9)

Článok	č.10
Záverečné	ustanovenia 

1)	Týmto nariadením sa ruší Všeobecne záväzné nariadenie MZ mesta Trnava č.51/94 o státí, parkovaní vozidiel, skladacích garážach a odstraňovaní vrakov na území mesta Trnava.

-	8 - 

2)	Vyhradené parkovacie miesta, povolené podľa nariadenia uvedeného v odseku 1 tohto článku pred účinnosťou tohto nariadenia, zostávajú v platnosti do doby platnosti vyznačeniej na povolení.
3)	Toto všeobecne záväzné nariadenie nadobúda učinnosť dňom 1.5.1998.

V	Trnave dňa 31.3.1998

Ing.	Štefan Bošnák, v.r. Ing. Juraj Tibenský, v.r. primátor mesta Trnava prednosta Mestského úradu v Trnave 

----------------------------------------------------------------- 

1)	Podľa § 4b zákona č. 135/61 Zb. o pozemných komunikáciách v znení neskorších predpisov a STN 73 6100 - Názvoslovie cestných komunikácií

2)	Podľa § 8 ods.3 vyhl. č.35/84 Zb., ktorou sa vykonáva zákon o pozemných komunikáciách

3)	Podľa vyhl. č.90/97 Z.z., ktorou sa vykonávajú niektoré ustanovenia zákona o premávke na pozemných komunikáciách

4)	Osobami zdravotne alebo pohybovo postihnutými sú občania, ktorí sú držiteľmi preukazov, oprávňujúcich používať symbol O1 alebo O2.

5)	Podľa § 40 zákona č.315/96 Z.z. o premávke na pozemných komunikáciách

6)	Podľa § 91 ods.2 zákona č.315/96 Z.z. o premávke na pozemných komunikáciách

7)	Podľa § 40 ods.4 zákona č.315/96 Z.z. o premávke na pozemných komunikáciách

8)	Podľa § 13 ods.2, § 46 a § 84 zákona č.372/90 Zb. o priestupkoch v znení neskorších predpisov

9)	Podľa zákona č.369/90 Zb. o obecnom zriadení v znení neskorších predpisov

-	9 - 

Príloha	č.1

k	všeobecne záväznému nariadeniu mesta Trnava č. 111
o	podmienkach státia na území mesta Trnava 

1)	Za vyhradenie jedného parkovacieho miesta pre organizáciu alebo úrad je určený paušálny poplatok platný na celom území mesta (okrem CMZ), a to pre:

a)	osobný automobil kategórie M1 - 3 000 Sk ročne
b)	nákladný automobil kategórie N1, N2 a autobus kategórie M2 - 8 000 Sk ročne

c)	nákladný automobil kategórie N3 a autobus kategórie M3 - 12 000 Sk ročne

d)	prípojné vozidlo kategórie O1 a O2 - 5 000 Sk ročne

e)	prípojné vozidlo kategórie O3 a O4 - 6 000 Sk ročne

f)	jazdná súprava /nákladný automobil +
prípojné	vozidlo - 16 000 Sk ročne

Kategórie vozidiel sú stanovené v zmysle vyhl. č.116/97 Z.z. o podmienkach premávky na pozemných komunikáciách.
2)	Za skladacie garáže osadené na vyhradenom parkovacom mieste, ktoré spĺňajú podmienku určenú v čl.5 ods.2 písm. b a c tohto VZN sa určuje paušálny poplatok platný na celom území mesta (okrem CMZ) 4500 Sk ročne.
3)	Poplatok sa vyberá počnúc dňom, kedy sa začalo užívanie vyhradenej parkovacej plochy až do dňa uvedenia plochy do pôvodného stavu. Povolenie na vyhradenie parkovacieho miesta bude žiadateľovi vydané až po zaplatení poplatku. Alikvotná časť poplatku za vyhradené parkovacie miesto v odôvodnených prípadoch môže byť vrátená na základe žiadosti a po uvedení miesta do pôvodného stavu alebo ak to podmienky dovolia, môže byť vyhradené parkovacie miesto preložené do inej lokality. 
4)	Poplatok sa neplatí za vyhradenie jedného parkovacieho miesta pre osobné automobily osôb ťažko zdravotne alebo pohybovo postihnutých alebo pre osobné automobily občanov prepravujúcich takúto osobu, ktorá má totožné trvalé bydlisko s touto osobou. 

V	Trnave dňa 31.3.1998

Ing.	Štefan Bošnák, v.r. Ing. Juraj Tibenský, v.r. primátor mesta Trnava prednosta Mestského úradu v Trnave